વર્તમાન વર્લ્ડ કપમાં ગ્રૂપ બેમાં ભારત પોતાની પ્રથમ મૅચ ન્યૂ ઝીલૅન્ડ સામે હારી ચૂક્યું છે અને આજે પાક સામે હારશે તો સેમી ફાઇનલની દોડમાંથી લગભગ બહાર ફેંકાઈ જશે. બીજી તરફ, પાકિસ્તાન અહીં બંાગ્લાદેશને પંચાવન રનથી હરાવીને ભારત સામે રમવા આવ્યું છે અને જો આજે જીતશે તો સેમી ફાઇનલ માટેનો દાવો ખૂબ મજબૂત કરી લેશે. એક રીતે બન્ને દેશ વચ્ચેનો આજનો મુકાબલો કોઈ ફાઇનલ કરતાં પણ વિશેષ એટલે ‘સુપર ફાઇનલ’ કહીએ તો પણ ચાલે. બન્ને ટીમના કૅપ્ટનોની પણ આજની મૅચમાં આકરી કસોટી થશે. સ્ટેડિયમમાં સલામતી તો હશે જ, પરંતુ જે ટીમ હારશે એની એક રીતે સલામતી ‘જોખમાશે’. જો પાક હારશે તો એના પ્લેયરો પર તેમના જ દેશમાં (ભારત સામે મહિનામાં બીજી વાર હારવા બદલ) પથ્થરો પડી શકે અને જો ભારત હારશે તો વર્લ્ડ કપની બહાર ફેંકાવા માટે આ હાર નિમિત્ત બની શકે.